google/wiki40b huggingface dataset:
הורסט-דיטר הוטגס

קריירת מועדונים

הוטגס הצטרף לקבוצת הנוער של בורוסיה מנשנגלאדבך בשנת 1960. בשנת 1963 החל לשחק בקבוצה הבוגרת. מאמנו של הוטגס בבורוסיה מנשנגאלדבך, האנס וייסויילר, טען כי הוטגס לא מתאים לשיטת המשחק שהוא רוצה להנחיל לקבוצה, והוטגס שוחרר לורדר ברמן בתום עונה אחת בקבוצה הבוגרת ששיחקה בליגה האזורית המערבית, בה צבר 30 הופעות. כבר בתום העונה הראשונה של הוטגס בורדר ברמן, זכתה הקבוצה באליפות הבונדסליגה, לאחר שהציגה את ההגנה הטובה ביותר בבונדסליגה באותה עונה, עם הוטגס וספ פיונטק. ורדר ברמן לא הצליחה לשחזר את הישגה משנת 1965 בשנים העוקבות, והצליחה רק לסיים במקום השני בעונת 1968 אחרי נירנברג שזכתה באליפות, אך הוטגס נשאר במועדון 14 עונות ברציפות, ואף השתתף עם הקבוצה במאבקי ירידה בחלק מהעונות שלו בקבוצה, כמו ב-1967 בה סיימה ברמן במרחק של ארבע נקודות מעל הקו האדום, ועונת 1975 בה נשארה הקבוצה בליגה על חודה של נקודה אחת. הוטגס פרש ממשחק פעיל בשנת 1978, לאחר שצבר 420 הופעות במדי ורדר ברמן, בהן הבקיע 55 שערים, עקב מחויבותו לעסק למכירת מוצרי ספורט. הוטגס זכה בתואר קפטן כבוד של ורדר ברמן, והמשיך לשחק לאחר פרישתו במועדוני חובבים.

קריירה בינלאומית

בחודש מרץ 1965 ערך הוטגס את הופעת הבכורה שלו במדי נבחרת גרמניה המערבית בתיקו 1-1 מול נבחרת איטליה. הוטגס שיחק בסך הכל תשע שנים במדי הנבחרת, בהן צבר 66 הופעות והבקיע שער אחד. במונדיאל 1966 נכלל הוטגס בסגל של גרמניה המערבית, ושיחק בהרכב במשחק הגמר בו הפסידה גרמניה המערבית 4-2 בהארכה לנבחרת אנגליה. במונדיאל 1970 פתח הוטגס בכל המשחקים עד לרבע הגמר בו ניצחה נבחרת מערב גרמניה 3-2 את נבחרת אנגליה בהארכה. במשחק זה הוטגס הוחלף במחצית, ולא שיחק יותר באותו מונדיאל, בו הפסידה גרמניה המערבית בחצי הגמר לנבחרת איטליה בתוצאה 4-3. הוטגס השתתף גם ביורו 1972 ובמונדיאל 1974. בשני טורנירים אלו סייע הוטגס לנבחרת גרמניה המערבית לזכות. ביורו 1972 פתח במשחק הגמר בו ניצחה גרמניה המערבית את נבחרת ברית המועצות בתוצאה 3-0. במונדיאל 1974 הודח הוטגס מההרכב בשלב הבתים לאחר ההפסד המפתיע של נבחרת גרמניה המערבית במשחק הטעון מול נבחרת גרמניה המזרחית, ולא שיחק יותר בהמשך הטורניר. עם זאת, לאחר זכיית הנבחרת במונדיאל לאחר הניצחון 2-1 במשחק הגמר מול נבחרת הולנד, הפך הוטגס לאחד מחמישה שחקנים שזכו הן במקום הראשון במונדיאל 1974, הן במקום השני במונדיאל 1966 והן במקום השלישי במונדיאל 1970. השחקנים האחרים הם יורגן גרבובסקי, פרנץ בקנבאואר, וולפגנג אובראט וספ מאייר. לאחר מונדיאל 1974 פרש הוטגס מהנבחרת.
בית דין רבני חב"ד

בית דין רבני חב"ד בארץ-הקודש הוא בית דין רבני המהווה, על פי הוראת רבי מנחם מנדל שניאורסון, הגוף הסמכותי העליון בקרב חסידי חב"ד בישראל. חסידי חב"ד מעדיפים אותו על פני בתי דין אחרים ומתפקידיו גם ליישב חילוקי דעות בתוך החסידות. משרדי בית הדין שכנו בתחילה בירושלים, לאחר מכן בכפר חב"ד וכיום ברחובות.

פעילות חב"ד בישראל

בראש חודש אייר תשמ"ט, פרסם בית הדין מכתב בחתימת כל חברי בית הדין, בו הביע את חוות-דעתו כי כל הפעילות של חב"ד בישראל חייבת להיות מעוגנת וכפופה למרותה של צעירי אגודת חב"ד בישראל.
כמו כן פרסם בית הדין תקנון בן 40 עמודים בשם "תקנון הלכתי לבתי חב"ד ומוסדות לפעילות בארץ-הקודש תבנה ותכונן במהרה בימינו אמן". במבוא לתקנון נכתב כי הצורך בתקנון נובע מכך שנפתחו מוסדות חב"דיים חדשים, ולא כל העוסקים בהם מודעים לחובתם לשמור על הכללים הנדרשים ממוסד חב"די הנושא באחריות לייצוג שמו של רבי מנחם מנדל שניאורסון. בתקנון 7 פרקים הדנים בפתיחת מוסד פעילות, ההנהלה, המנהל, עובדים, ניהול כללי, ניהול קופה ומלאי וגיוס כספים.

לאחר פטירת הרבי מלובביץ'

בי"ח בתמוז תשנ"ד, כשבועיים לאחר פטירת הרבי, פרסם בית הדין כרוז שבו נאמר כי רק החלטות ועד רבני חב"ד, על-פי דעת הרוב, מחייבות את חסידי חב"ד בישראל. לאור זאת הורה בית הדין על פעולות שיש לעשות לאור פטירת הרבי (כגון לימוד ענייני משיח וגאולה, התעסקות במבצעי המצוות ולימוד משניות לזכרו). עוד פסק בית הדין בנוגע להכרזות, שיש להכריז רק בנוסח המדויק שהזכיר הרבי - "עד מתי" ו"יחי המלך" ולא הכרזות אחרות, שעל כל הפרסומים בענייני משיח וגאולה לקבל אישור בכתב של ועד מרבני חב"ד שקבע בית הדין, ושעל כל בתי חב"ד בישראל להיות כפופים להנהלת צעירי אגודת חב"ד ולא לפרסם שום פרסום ללא אישורה.

הצבעה בבחירות בישראל

לקראת בחירות 1996 הכריע בית הדין כי על חסידי חב"ד לתמוך בבנימין נתניהו לראשות הממשלה. החלטה זו גרמה להתגייסותם של רבים מחסידי חב"ד לטובת נתניהו, בקמפיין "נתניהו. זה טוב ליהודים".
לקראת בחירות 2006 הורה בית הדין "להצביע אך ורק לרשימות של 'החרדים לדבר ה' זו הלכה אשר כיהנו בעבר בכנסת ואשר נציגיהן ייכנסו אי"ה לכנסת הבאה". ניסוח זה נועד לשלול רשימות חדשות, שסיכוייהן לעבור את אחוז החסימה קטנים, כרשימתו של ברוך מרזל.
לקראת בחירות ספטמבר 2019 הורה בית הדין כי "אין להצביע עבור רשימה אשר יש ספק אם תעבור את אחוז החסימה".

עמדות בית הדין בתחומים נוספים

בית הדין מפרסם מחאות נגד החלטות מדיניות של ממשלת ישראל הכרוכות בנסיגות מחלקי ארץ ישראל, פינוי יישובים יהודיים ומשא ומתן עם ארגוני טרור.
כמו כן פרסם בית הדין איסור על גלישה באינטרנט שלא לצורך, ושלא תחת שירותי חסימה של אינטרנט.
בשאלה אם מותר לקבל כספים מהקרן לידידות בית הדין קבע כי "אין מקום לבתי חב"ד לקבל כספים מקרן זו" (כ"ה אייר תשס"ט).

תחומי פעילות נוספים

בית הדין מקיים מפעם לפעם ימי עיון לרבנים, המוקדשים בכל פעם לנושא מסוים, כמו נישואין ומקוואות. ימי העיון מיועדים לכלל רבני ישראל וכן הנואמים בהם באים מכל מגזרי הציבור התורני. בית הדין עורך ימי עיון גם לאברכים, בנושאים כמו הבית היהודי ושבת. על אגף ימי העיון מופקד הרב מנחם מענדל עמאר.
בית הדין כמעט אינו עוסק במתן הכשרים.
גאגאקו

תולדות הגאגאקו

גאגאקו, המוזיקה הקלאסית העתיקה ביותר ביפן, הובאה ליפן מסין עם הבודהיזם. בשנת 589, שיגרה יפן משלחות דיפלומטיות רשמיות לסין בתקופת שושלת סווי ללימוד התרבות הסינית, לרבות מוזיקת החצר הסינית, גאגאקו. במאה השביעית הובאו הקוטו (ציתר) והביווה (לאוטה קצרת צוואר) מסין ליפן. כלי נגינה שונים, כולל השניים הללו, היו הקדומים ביותר ששימשו לנגינת גאגאקו.
אף כי היפנים משתמשים באותו מונח 雅楽 ‏ (yǎyuè בסינית מנדרינית, ngahngohk בקנטונזית), צורת המוזיקה שיובאה מסין הייתה בעיקרה מוזיקה לנשפים, אֶנְגָאקוּ, ולא המוזיקה הטקסית של  היָאיְוֵּ'ה הסינית. יבוא המוזיקה הגיע לשיאו בתקופת שושלת טאנג, ויצירות אלה קרויות טוֹגָאקוּ (מוזיקת טאנג). יצירות גאגקו הקודמות לשושלת טאנג קרויות קוֹגָאקוּ (מוזיקה עתיקה), ואילו אלה שנוצרו לאחר שושלת טאנג קרויות שִׁינְגָאקוּ (מוזיקה חדשה). המונח "גאגקו" עצמו תועד לראשונה בשנת 701, כשנוסדה האקדמיה הקיסרית הראשונה למוזיקה "גָאגַקוּרְיוֹ".
אוטו וולך

קורות חיים

וולך קיבל תואר דוקטור מאוניברסיטת גטינגן בשנת 1869, ועבד כפרופסור באוניברסיטת בון (1870–1889) ובאוניברסיטת גטינגן (1889–1915).
העניק לטרפן ופינן את שמותיהם, והיה הראשון ליטול על עצמו מחקר שיטתי של הפינן. הציע להתייחס לטרפנים כאל אוליגומרים של איזופרן; הצעה זו ידועה כיום ככלל האיזופרן, והיא סייעה רבות בהבנת המבנה של טרפנים רבים. פרסם ספר אודות הכימיה של טרפנים בשנת 1909, בשם "Terpene und Campher". 
וולך זכה במדליית דייווי בשנת 1912.
המכון לרפואה ימית

היסטוריה

המדור לרפואה תת-מימית שהיה קיים עד 1975 שודרג על ידי מפקדו ד"ר יהודה מלמד שהגדיר אותו כמכון הלאומי לרפואת צלילה ולרפואה היפרברית. מלמד הקים במכון ארבעה מדורים: מדור קליני טיפולי בתא לחץ לנפגעי צלילה ולחולים אחרים; מדור למחקר בפיזיולוגיה של הצלילה (הנמצא בבסיס ההדרכה של חיל הים, מדור מחלת ים ומדור מיון. 
המכון נעשה מוסד קליני מחקרי בתחומי רפואת הצלילה, הפיזיולוגיה והרפואה ההיפרברית. המכון הוכר ככזה על ידי משרד הבריאות בשנת 1982. קיבל הכרה בין לאומית כעומד בשורה הראשונה של מוסדות בתחום זה בעולם.

משימות המכון

הפעילות התת-מימית הנדרשת מאנשי חיל הים כוללת תקיפה בנמלי אויב, פשיטות קומנדו ימי ותת מימי, הגנה מתקיפות קומנדו ימי של האויב, עבודות בתחתיות כלי שיט וביסודות המשוקעים של המעגנים, עבודות שונות בלב הים ובעומקים גדולים, כוננות לחילוץ אנשי צוות צוללת במצב חירום כאשר היא שקועה ואינה מצליחה להתרומם, חיפוש גופות אנשים שטבעו או טייסים שנטשו למים ומטוסם שקע. בכל הפעילויות האלה נמצא האדם בתווך הימי, וישנן השפעות פיזיולוגיות, פתופיזיולוגיות ורפואיות שונות שיש ללמוד את משמעותן ולהתכונן אליהן, ברמה של מניעה וברמה טיפולית טיפולית. ד"ר מלמד והמכון לרפואה ימית התמודדו עם דרישות אלה כולל השפעות עבודה במשך זמן ארוך מתחת למים בעומקים השונים תוך הפעלת ציוד המיועד לכך.
בשיתוף פעולה עם מפקדי שייטת 13 החל מאל"ם גדי שפי והבאים אחריו ומפקדי שייטת הצוללות אל"ם ישראל לשם ואל"ם דורון עמיר, הגדרו תפקידי המכון לרפואה ימית וקבע את מסגרתו המקצועית. מפקדי חיל הים החל מאלוף בנימין תלם עד האלוף עמי איילון  הכירו בחשיבות המכון לרפואה ימית בכל הנושאים התת-מימיים וקיבל את תמיכתם ותמיכתם לפי הצורך.

הרחבת תחומי היפול

בשיתוף עם פרופ' שמעון בורשטיין מבית החולים רמב"ם הורחב הטיפול בתא לחץ גם להוריות טיפול שאינן קשורות בצלילה. בתמיכתו של תא"ל ד"ר ערן דולב, שהיה קצין רפואה ראשי, הכיר משרד הבריאות בשנת 1982 במכון לרפואה ימית של חיל הים ובשיתוף בית החולים רמב"ם כמכון הלאומי לרפואת צלילה ורפואה היפרברית ובהמשך לכך קיבל המכון הכרה בין לאומית.
ב-1986 כתבו ד"ר מלמד, סגנו ד"ר דני שרמן פרופ' שמעון בורשטיין את הוריות הטיפול בתא לחץ. הייתה זו הפעם הראשונה בה נכתבו הוריות כאלו, חמש עשר במספר שנכנסו לסל השירותים, הוריות אלה קיבלו ב-1994 תוקף ונכללו בחוק הבריאות הממלכתי. ההוריות הללו קימות בסל הבריאות עד היום וקופות החולים השונות מחויבות לממנן למטופלים.

המכון כיום

המכון לרפואה ימית אינו משמש כמרפאה של בסיסי חיל הים בחיפה.
מפקד היחידה הוא קצין בוגר עתודת רפואה בדרגת סא"ל.
סגל המכון מונה מעל ל-40 חיילים, רופאים, חובשים וטכנאי תא הלחץ אשר תופסים כוננות במשך כל שעות היממה לטיפולים בתא הלחץ.
המכון עובד מקביל לתאי הלחץ במרכז רפואי יצחק שמיר, בית חולים אלישע והמרכז הרפואי יוספטל באילת.
פרס אמי

טקס פרסי אמי לבידור בשעות היום

טקס פרסי אמי לבידור בשעות היום (Daytime Emmy Award) הוא טקס נפרד בתעשיית הטלוויזיה האמריקאית שמתקיים בדרך כלל בחודש יוני, ונערך במטרה להכיר במצוינות בתוכניות טלוויזיה בשעות היום. טקס פרסי אמי לבידור בשעות היום הראשון היה בתחילה חלק מטקס פרסי אמי לבידור בפריים טיים ב-1972, אך הטקס הנפרד הראשון לתוכניות בשעות היום התקיים ב-1974.
כמו בטקס הפריים טיים, נערך גם טקס פרסי אמי לאמנויות יצירתיות מופרד המתקיים מספר ימים קודם לכן כדי לכבד את האנשים מאחורי הקלעים שעובדים בטלוויזיה בשעות היום.
טקס פרסי הדיי טיים מנוהלים ומוצבעים על ידי חברי האקדמיה הלאומית לאומנויות הטלוויזיה והמדעים (NATAS). ההצבעה נעשית על ידי פנל של שופטים. כל חבר פעיל ב-NATAS, המחזיק בנקודות זכות לאומיות לשנתיים לפחות ובתוך החמש השנים האחרונות, כשיר להיות שופט. בהתאם לקטגוריה, ההצבעה נעשית תוך שימוש או בדירוג רייטינג קריטריוני או שיטת ניקוד מועדפת. לכל הקטגוריות שכוללות דרמה (ביניהן: סדרת הדרמה הטובה ביותר, שחקן ראשי בסדרת דרמה, שחקנית ראשית בסדרת דרמה וכו'), יש סיבוב הצבעה טרומי נוסף שנקרא "טרום מועמדויות", בו שחקן אחד או שניים מכל סדרה נבחר, כדי לקדם אותו לשלב הבא ולהחשיב אותו למועמדויות העיקריות לפרסים.

טקסים באזורים ספציפיים

טקסי פרסי אמי מוצגים באזורים ספציפיים שונים הנערכים מדי שנה. לכל טקס יש קבוצה של נהלים בנוגע למועמדויות וההצבעות, יחד עם כללים שונים לגבי ועדות הצבעה. כמו כן, לכל הטקסים השונים יש קבוצה של קטגוריות זהות, וזה לא נדיר שיהיו להן את אותם שמות (למשל פרס אמי לבידור בפריים טיים לסדרת דרמה מצטיינת ופרס אמי לבידור בשעות היום לסדרת דרמה מצטיינת).
סדרה שנכנסת לאחת מתחרויות אמי הלאומיות לא יכולה להיכנס גם לאחת התחרויות האחרות. לדוגמה, סדרות מופצות שזמן השידור שלהם משתנה בין שוקי התקשורת עשויים להיות זכאיים  להיכנס גם לטקס אמי לבידור בשעות היום וגם לבידור בפריים טיים, אך לא יכולים להיכנס לשניהם. באופן כללי, סדרה נחשבת ללאומית אם היא מגיעה ל-50 אחוזים ממשקי הבית בארצות הברית; סדרות שאינן מגיעות ללפחות 50 אחוזים מהמדינה עלולות להיכנס לטקס פרסי אמי האזורי במקום. סדרות טלוויזיה באינטרנט מטופלות באופן דומה לסדרות מופצות: הן חייבות להיות זמינות להורדה או להזרמה על ידי יותר מ-50 אחוזים מהשוק הלאומי של ארצות הברית כדי להיות זכאיות להיכנס לאחד התחרויות הלאומיות של פרס אמי, והן יכולות להיכנס רק לאחד מטקסי אמי הלאומיים.

טקס פרס אמי הבינלאומי

טקס פרס אמי הבינלאומי (International Emmy Award) הוא טקס נפרד הנערך לשם הכרה במצוינוּת בתוכניות טלוויזיה זרות שהופקו מחוץ לארצות הברית. הם נערכים מדי שנה החל מ-1973 בידי האקדמיה הבינלאומית לטלוויזיה, אומנויות ומדעים (IATAS). הטקס מתקיים בדרך כלל בחודש נובמבר בעיר ניו יורק.
תחנת הרכבת נהריה

היסטוריה

התחנה הוקמה בימי המנדט הבריטי על מסילת הברזל ששימשה את קו ביירות־טריפולי־חיפה. ב־1 ביולי 1945 הושק לראשונה קו נוסעים סדיר מנהריה לחיפה, שפעל במקוטע עד שהופסק כליל במלחמת העצמאות בעקבות פיצוץ גשר הרכבת על נחל נעמן, מדרום לעכו. שנתיים לאחר קום המדינה חודש הקו (עם שתי רכבות יומיות בכל כיוון), וכעבור שנתיים הופסק שוב וחודש בשנית רק בשנת 1958. אמנם הקו לביירות (דרך ראש הנקרה) לא חודש לאחר מלחמת העצמאות, אבל בשנים הראשונות לקום המדינה המשיכו הרכבות מנהריה צפונה - רכבות צבאיות הגיעו עד צפונית לאכזיב ורכבות משא הגיעו עד מפעלי מילואות בסמוך לבצת.
בשנת 2001 התחנה נבנתה מחדש על ידי רכבת ישראל. הוקם אולם נוסעים חדש בצמוד לרציף הקיים ונבנה רציף נוסף שחובר לתחנה במעבר תת־קרקעי. בנוסף, הוצב שער על מסילת הברזל מצידה הצפוני של התחנה שחוסם את דרכה של הרכבת צפונה (קודם לכן נעשה שימוש מועט במסילה הצפונית לצורך רכבות משא ולסיבוב קטרים). מסילת הברזל שממשיכה מהתחנה צפונה עד תחנת בצת - מפעל מילוז - מילואות צפון, לא נמצאת בשימוש מאז שנת 2001.
ב־9 בספטמבר 2001 מחבל מתאבד פוצץ עצמו בכניסה לתחנת הרכבת. בפיגוע נרצחו שלושה בני אדם וכ־70 נפצעו. הפיגוע היווה נקודת מפנה בניתוח הפרופיל של מחבלים מתאבדים באינתיפאדה השנייה, משום שהיה הפיגוע הראשון שבוצע על ידי ערבי ישראלי (מהכפר אבו סנאן). המחבל, היה גם איש דת מבוגר (בן 48), נשוי ואב לילדים.
ב־13 ביולי 2006, יום לאחר פרוץ מלחמת לבנון השנייה, שותקה תנועת הרכבות לתחנה בשל מתקפת טילים של חזבאללה על נהריה ויישובים אחרים בצפון הארץ. ב-14 באוגוסט (תום המלחמה), חודשה תנועת הרכבות לתחנה.
מה־12 במרץ ועד ה־27 באפריל 2013 השביתה רכבת ישראל את קו הרכבת בין עכו לנהריה לחלוטין בשני הכיוונים. הסיבה להשבתת הקו הייתה לשם עבודות תשתית לצורך הכפלת המסילה. במהלך העבודות נבנה רציף שלישי בסמוך לרציף מספר 2.
ב־2012 שופצה התחנה ונפתחה מחדש לקהל. עד לסיום השיפוצים בנהריה, הייתה תחנת עכו תחנת קצה זמנית.
בגלל בעיות נגישות ב־2013 נסגרה הכניסה משדרות הגעתון והתאפשרה רק יציאה משם והכניסה והיציאה הועברה מלוחמי הגטאות דרך תחנת הרכבת הישנה.
ב-15 בספטמבר 2018 קוצר הקו הישיר מנהריה לבאר שבע בעקבות חוסר ציוד ומחסור במסילות באיילון עקב פתיחת הקו המהיר לירושלים וזמן הנסיעה מנהריה לבאר שבע ושאר יעדי הדרום היה ארוך מהרגיל. הקו חזר לפעילות מלאה ב-26 במאי 2019.
במהלך שנת 2018 החל שדרוג מבנה התחנה הנקרא "פסאז' געתון" (על שם הרחוב בו נמצאת התחנה), שדרוג וחידוש התחנה כולל שיפוץ מקיף של מבנה התחנה והרציפים, וכן גשר להולכי רגל מעל צומת נהריה, המחבר את שני צידי העיר לתחנת הרכבת.

מבנה התחנה

מסילה כפולה מסתיימת בתחנה – מסילה מערבית (צמודה לרציף 1) ומסילה מזרחית (צמודה לרציף 2). מהמסילה המזרחית מסתעפת מסילה שלישית המובילה לרציף מספר 3. אין חלוקה בין הרציפים לפי כיוון נסיעת הרכבות, מכיוון שנהריה היא תחנת קצה וכל הרכבות יוצאות מהתחנה דרומה.
בתחנה רציף צד ורציף אי המחוברים ביניהם במעבר תת־קרקעי. כניסה לתחנה ויציאה ממנה אפשריות דרך אולם הנוסעים הצמוד לרציף 1, הפתוח בכל שעות היממה.
דיאדייה סמאסקו

קריירת מועדונים

סמאסקו נולד במאלי, וגדל במחלקת הנוער של ריאל במקו, קבוצת מבירת המדינה, במקו. ב-17 באוגוסט 2015 עבר סמאסקו לליפרינג מהליגה האוסטרית הראשונה, הליגה השנייה בחשיבותה באוסטריה. הוא ערך במועדון 25 הופעות ליגה.
לקראת עונת 2016/2017 חתם סמאסקו ברד בול זלצבורג מהבונדסליגה האוסטרית. ב-15 ביולי 2016 ערך סמאסקו את הופעת הבכורה שלו במועדון, כששיחק 90 דקות והוחלף בניצחון 3-1 על פורברץ שטייר במסגרת הגביע האוסטרי. ב-30 ביולי 2016 ערך סמאסקו את הופעת הבכורה שלו בליגה, כששיחק 65 דקות בתיקו 1-1 נגד וולפסברג במסגרת המחזור השני.
בקיץ 2019 חתם סמאסקו בהופנהיים מהבונדסליגה על חוזה לחמש שנים.

קריירה בינלאומית

ב-29 ביוני 2014 ערך סמאסקו את הופעת הבכורה שלו בנבחרת מאלי, כשנכנס כמחליף בדקה ה-69 בניצחון 3-1 על נבחרת סין במשחק ידידות. בקיץ 2019 השתתף סמאסקו בגביע אפריקה לאומות 2019 עם נבחרת מאלי, והבקיע שער בתיקו 1-1 מול טוניסיה בשלב הבתים. מאלי וסמאסקו הודחו בשמינית הגמר לאחר הפסד 1-0 לחוף השנהב.
ריוליט

מבנה הריוליט

סלע הריוליט יכול להופיע בצורות רבות, מאפינטי ועד פורפירי. התרכובת המינרלית כוללת בדרך-כלל קוורץ וסוגים שונים של פלדספר (פצלת השדה) כדוגמת פלגיוקלז, ביחס של 2:1. לעיתים מכיל גם ביוטיט ופירוקסן. ריוליט מכיל גם יותר תחמוצת אשלגן מתחמוצת נתרן.
הריוליט נחשב כמקבילה הגעשית של הגרניט הפלוטוני מכיוון שההרכב המינרלי שלהם דומה - עשיר בסיליקה ונמוך בברזל ומגנזיום.
ריוליט נוטה להתגבש מהר וליצור לבה צמיגית מאוד (בגלל אחוז הסיליקה הגבוה שבו). 
הריוליט מופיע הן בלבה שהתקררה מהר געש והן בדייקים.
ריוליט המתגבש מהר מכדי ליצור גבישים, יוצר זכוכית געשית בצבע שחור הנקראת אובסידיאן ואילו ריוליט המתגבש לאט יותר, יוצר גבישים שבירים וספוגיים בצבע לבן (טוף).
הריוליט נוטה להתפרץ בהתפרצויות אלימות עקב צמיגות הלבה הגבוהה שלו (צמיגותו הגבוהה נובעת מאחוז סיליקה גבוה והלבה כולאת בתוכה בועות גז הגורמות לפיצוץ אלים, בעוד שבסוגי לבה אחרים הגז משתחרר מעט לפני ההתפרצות).

תפוצת הריוליט

הריוליט מופיע הרבה באזורים יבשתיים, בדרך כלל באזורים בהם גם יופיעו בזלת ואנדזיט בעוד שבאוקיינוסים הוא נדיר למדי.
ריוליט ניתן לראות בצורת טוף באיי ליפארי (מצפון לסיציליה), בהונגריה, במחוז ויילס שבאנגליה, באיסלנד ובעמקים נרחבים בניו מקסיקו, ארצות הברית, אך גם בעוד מקומות:
פארק ילוסטון שבמדינת ויומינג בארצות הברית הוא למעשה כיפה ענקית של קלדרה ריוליטית.
"העמק הארוך" במדינת קליפורניה שבארצות הברית הוא אחת מהקלדרות הגדולות ביותר על פני כדור הארץ ונוצר אף הוא מריוליט- אורכו 32 ק"מ ורוחבו 17 ק"מ.
סגור (טופולוגיה)

בטופולוגיה, סְגוֹר של קבוצה S השייכת למרחב X הוא הקבוצה הסגורה הקטנה ביותר המכילה את S. מבחינה אינטואיטיבית אפשר לחשוב עליו כעל קבוצה המכילה את אברי S ואת כל הנקודות ש"נוגעות" בקבוצה S.
ולטר פון רייכנאו

קריירה מוקדמת

רייכנאו נולד בקרלסרוהה לגנרל פרוסי, ובשנת 1902 התגייס לצבא הגרמני הקיסרי, והצטרף לרגימנט הארטילריה של המשמר ה-1. במהלך מלחמת העולם הראשונה שירת בחזית המערב, שם זכה בצלב הברזל מדרגה ראשונה ושנייה, וסיים את המלחמה בדרגת האופטמן.
בתקופת רפובליקת ויימאר נשאר רייכנאו כחייל בצבא הקבע המוקטן שהתיר הסכם ורסאי, ושימש כקצין מטה. מ-1931 שימש כראש מטה חיל הקשר במשרד הרייכסווהר, ולאחר מכן שירת עם גנרל ורנר פון בלומברג בפרוסיה המזרחית. דודו, שהיה נאצי קנאי, הציג אותו בפני היטלר ב-1932, ומאז היה רייכנאו אף הוא לנאצי קנאי, והצטרף באופן רשמי למפלגה, על אף שבכך הפר את תקנות הצבא שהיו בתוקף שאסרו על קצינים מלתמוך באופן פעיל במפלגות פוליטיות.
משפחתו של רייכנאו הייתה משפחת אצולה עשירה, ובבעלותה היו מפעלי רהיטים מהגדולים בגרמניה. ב-1938 תרמה המשפחה את מפעל הרהיטים למפלגה הנאצית, וזו הפכה את המפעל למפעל תחמושת.
כאשר עלה היטלר לשלטון בשנת 1933 הפך בלומברג לשר המלחמה, ורייכנאו מונה למנהל משרדו, ושימש כקצין הקישור בין הצבא והמפלגה הנאצית. באירועי ליל הסכינים הארוכות ב-1934 בו שיתפו הרייכסווהר וה-SS פעולה בחיסול בכירי ה-SA שימש רייכנאו כגורם מקשר, ואף כגורם מתסיס, כאשר שכנע את בכירי הצבא והמפלגה הנאצית כי עליהם לשבור את ה-SA ולהרוג את בכיריו.
ב-1935 קודם רייכנאו לדרגת גנרל-לויטננט ומונה למפקד הקורפוס ה-7 במינכן. ב-1938 לאחר פרשת בלומברג-פריטש בה הדיח היטלר את שני מפקדיו הבכירים בצבא עקב שערוריות מין מפוברקות, רצה היטלר למנות את רייכנאו למפקד הצבא, אך נתקל בהתנגדות הקאדר הוותיק של הגנרלים כגרד פון רונדשטט ולודוויג בק. הנאציזם הבוטה של רייכנאו דחה רבים מהגנרלים, שחלקם ראו עצמם כא-פוליטיים וחלקם עסקו כבר בשלב זה בקשר נגד המשטר הנאצי.

מלחמת העולם השנייה ומותו

בספטמבר 1939 פיקד רייכנאו על הארמייה העשירית במהלך הפלישה לפולין. במאי 1940 פיקד על הארמייה השישית במהלך המערכה על צרפת. לאחר מערכות אלו קידם אותו היטלר לדרגת גנרל-פלדמרשל.
במהלך מבצע ברברוסה, הפלישה לברית המועצות בשנת 1941, פיקד רייכנאו על הארמייה השישית, שכבשה את קייב וחארקוב. רייכנאו היה אנטישמי קיצוני ותמך בהשמדת היהודים. זו החלה כבר אז על ידי האיינזצגרופן שפעלו בעורף הארמיות הגרמניות המתקדמות וטבחו מיליוני יהודים באירועים כטבח באבי יאר, שאירע כאשר רייכנאו הוא הקצין הגרמני הבכיר השולט בשטח. רייכנאו עודד את חייליו לטבוח אף הם ביהודים כאשר נתן את הפקודה המפורסמת במילים "במערכה המזרחית החייל אינו רק אדם הלוחם בהתאם לכללי אמנות המלחמה... מסיבה זו החייל חייב ללמוד להבין את הצורך לגמול תקיף אך צודק שחייב לפעול נגד תת-האדם היהודי".
ב-19 בדצמבר 1941 פיטר היטלר את ולטר פון בראוכיטש מתפקיד מפקד המטה הכללי וניסה למנות במקומו את רייכנאו, אך שוב נתקל בהתנגדות מפקדי הצבא. מסיבה זו מינה היטלר את עצמו לתפקיד.
בינואר 1942 לקה רייכנאו לפתע בשבץ מוחי כאשר פיקד על חייליו במזרח. הוחלט להטיסו לגרמניה, אך בדרך המטוס התרסק, ורייכנאו נהרג. הוא הוחלף בפיקוד על הארמייה השישית על ידי פרידריך פאולוס, שהוביל את הארמייה לקרב סטלינגרד, שבו היא הושמדה על ידי הצבא הסובייטי.
נחמיה דה לימה

ביוגרפיה

דה לימה נולד בהאג, הולנד. הוא בנם של בנימין דה לימה, קצב יהודי, ואלטחה גודסמית. ב-1908 נישא לרבקה קאן, ונולדו להם בת ובן.
בין השנים 1912–1918 היה יו"ר סניף ההסתדרות הציונית העולמית בהולנד. ב-1921 הודח מהנהלת הסניף בשל דעותיו, שהיו קרובות לאלו של השופט האמריקאי לואי ברנדייס, לפיהן עם הקמת המנדט הבריטי בארץ ישראל השלימה הציונות את ייעודה המדיני, ועל התנועה להתרכז בפיתוחה הכלכלי של ארץ-ישראל. בשנת 1921 היה חבר, יחד עם יוליוס סימון, במשלחת של ההסתדרות הציונית שביקרה בארץ ישראל. דו"ח המשלחת, שהמליצה על ביטול מספר קיבוצים, שהוגדרו כחסרי עתיד, בהם עטרות, העלתה עליו את חמתם של תנועות הפועלים בארץ ישראל, שטענו שהוא התרכז יותר מדי בצד הפיננסי ולא נתן משקל מספק לפן החלוצי. דה לימה סבר שיש לתת קדימות לרכישת קרקעות בסמיכות לערים, שכן מחיריהן עתידים לעלות בהרבה עם התפתחות ההתיישבות בארץ ישראל, בעוד על הקרקעות החקלאיות לא יהיו קופצים ובמשא ומתן סבלני יהיה ניתן להוריד את מחיריהן. בעקבות זאת, התנגד דה לימה לרכישת קרקעות עמק יזרעאל על ידי הקרן הקיימת, ורק התערבות של ד"ר ויצמן ואוסישקין איפשרה את השלמת הרכישה. בעקבות הביקורת, דה לימה שינה את תוכניותיו לעלות עם משפחתו לארץ ישראל, ובאותה שנה גם התפטר מהנהלת קק"ל. החל מהקונגרס הציוני בשנת 1921 היה דה לימה מראשי האופוזיציה לחיים ויצמן.
דה לימה מימן באמצעות בנק "דה צנטרלה" את ייסודו של המכון הבינלאומי להיסטוריה חברתית ב-1935.
נפטר ב-1940 בהאג. קיבוץ שדה נחמיה נקרא על שמו. וכן רחוב דה לימה בשכונת רמות אלון בירושלים.
ויסנטה איבורה

לבאנטה

איבורה נולד במונקדה שבספרד וגדל במחלקת הנוער של לבאנטה. בתחילת עונת 2007/2008 ערך 17 הופעות בלבאנטה ב', קבוצת המילואים של לבאנטה. עזיבתם של מספר שחקנים בשל מצב כלכלי קשה של לבאנטה הביאה להעלתו לקבוצה הראשונה. ב-9 בינואר 2008 ערך את הופעת הבכורה שלו בקבוצה, במשחק בגביע המלך נגד חטאפה, וב-13 בינואר 2008 ערך את הופעת הבכורה שלו בליגת העל הספרדית, כשהחליף את פדרו לאון בדקה ה-69 במשחק נגד ריאל מדריד במסגרת המחזור ה-19. ב-30 במרץ 2008 הבקיע איבורה את שער הבכורה שלו בליגה, שער בדקה ה-90 בהפסד 2-1 לאלמריה במסגרת המחזור ה-30.

סביליה

ב-16 באוגוסט 2013 חתם איבורה על חוזה ל-5 שנים בסביליה. ב-25 באוגוסט 2013 ערך את הופעת הבכורה שלו במועדון, כששיחק במחצית הראשונה בתיקו 0-0 נגד קבוצתו לשעבר, לבאנטה, במסגרת המחזור השני בליגה. ב-24 בנובמבר 2013 הבקיע את שער הליגה הראשון שלו בסביליה, שער בדקה ה-88 בניצחון 4-0 על ריאל בטיס במסגרת המחזור ה-14. 
ב-18 במאי 2014 הבקיע צמד שערים בניצחון הליגה 3-1 על אלצ'ה במסגרת המחזור ה-38 והאחרון. בעונת 2014/2015 הוסט על ידי המאמן אונאי אמרי לתפקיד מעט יותר התקפי בקישור, והבקיע 9 שערים בכל המסגרות, 7 מהם בליגה. איבורה זכה יחד עם סביליה בליגה האירופית לעונת 2013/2014, אך לא שיחק במשחק הגמר נגד בנפיקה ליסבון, ובהליגה האירופית לעונת 2014/2015, בו עלה כמחליף במשחק הגמר נגד דניפרו דניפרופטרובסק בדקה ה-89. עונה לאחר מכן שוב עלה מהספסל דקה לסיום גמר הליגה האירופית 2016, בו גברה סביליה 3-1 על ליברפול.

לסטר סיטי

ב-6 ביולי 2017 חתם איבורה בלסטר סיטי. ב-19 בספטמבר ערך את הופעתו הבכורה בקבוצה בניצחון 0-2 על ליברפול בגביע הליגה, בו בישל שער. ב-30 בספטמבר ערך את הופעתו הבכורה בליגה בתיקו 0-0 נגד בורנמות'. ב-4 בנובמבר 2017 הבקיע את שערו הראשון בקבוצה בתיקו 2-2 נגד סטוק סיטי. בעונתו הראשונה בקבוצה כבש 3 שערים ב-26 הופעות בכל המסגרות.

ויאריאל

ב-7 בינואר 2019 חתם איבורה בויאריאל.